Tom Behnke (KF), 2005-04-21:
Jeg kan forstå, at der tidligere har været en debat her i Folketinget, hvor man har diskuteret de her ting omkring forsikringsselskaberne, og hvor der har været et bredt ønske om, at forsikringsselskaberne skulle udbyde deres produkter på en sådan måde, så der også var en mulighed for 1 måneds opsigelse.
Det Konservative Folkeparti var jo enig, og forsikringsselskaberne har så i dag indført muligheden for 1 måneds opsigelse.
Det, der så ligger tilbage, og som jeg kan forstå at man så ønsker at diskutere nu, er, at det så er blevet urimelig dyrt at opsige med 1 måneds varsel.
Man kan selvfølgelig diskutere: Hvad er dyrt, og hvad er urimelig dyrt, hvad er rimeligt?
Jeg må også påpege, at vi jo gav forsikringsselskaberne 1 år til at få implementeret de her ting, til at efterkomme de ønsker, der var.
Det, jeg kan forstå, er, at det år knap er gået endnu, men at vi er lige tæt på, at det år skulle være gået.
Jeg tror, det er vigtigt, når vi taler om forsikringsselskaberne, at der er en reel konkurrence, og at der er mulighed som forbruger for at have forskellige muligheder for at vælge ikke blot forsikringsselskab, men også forskellige varer på hylderne i de enkelte forsikringsselskaber.
Jeg tror også, det er vigtigt, at vi er opmærksomme på, at forsikringsselskaberne jo på den anden side har en forretning at føre.
Der er jo ingen tvivl om, at den varighed, man tegner sine forsikringer med, eller det opsigelsesvarsel, man ønsker at have i sin forsikring, påvirker den portefølje, der er i et forsikringsselskab.
Hvad de har at kunne regne med af indtægter i morgen, om en måned, om et år bliver alt andet lige påvirket, alt efter hvad det er for et produkt, man så vælger at købe i forsikringsselskabet.
Derfor skal man altså også tage højde for det og være opmærksom på, at man altså ikke med rimelighed kun kan tale om de absolut direkte snævert forbundne omkostninger ved at opsige sin forsikring, når man taler om, at der kan lægges et gebyr på, hvis man opsiger sin forsikring på et for tidligt tidspunkt, om jeg så må sige.
Der må det altså være rimeligt, at der ud over de direkte omkostninger også bliver taget højde for, at forsikringsselskaberne har en portefølje at skulle tage hensyn til.
I øvrigt kom jeg til at tænke på, da jeg sad og kiggede på forslaget her, om forslaget i sin konsekvens ikke kunne gå hen og komme til at forringe de danske forsikringsselskaber i forhold til udenlandske forsikringsselskaber forstået på den måde, at hvis man med loven i hånden pålægger forsikringsselskaberne, at de skal have produkter med 1 måneds opsigelse, og de dermed er nødt til at sprede den ekstra omkostning ud på alle kunderne, så ville man foranledige nogle kunder her i landet til at tegne forsikringer i udenlandske forsikringsselskaber og dermed tegne et produkt, hvor de som kunder måske på forhånd kunne sige, at de kun ønsker at have 1 års opsigelse eller for den sags skyld 5 års opsigelse og dermed få et billigere produkt.
Dermed står de danske forsikringsselskaber tilbage, og kunderne forlader forsikringsselskaberne og drager til udenlandske forsikringsselskaber i stedet for.
Det ønsker vi i hvert fald ikke fra konservativ side.
Det synes jeg man skal være opmærksom på, når vi diskuterer de her ting.
Det ville ikke være rimeligt.
Så forskelligt opsigelsesvarsel giver alt andet lige en forskellig pris.
Det er jo lidt, ligesom når vi laver indskud i banken.
Hvis man sætter penge ind på sin konto og siger til banken, at man gerne vil have et opsigelsesvarsel på 3 måneder eller 6 måneder eller 12 måneder, så er renten forskellig, alt efter hvor længe man lover at banken kan disponere over ens penge, inden man tager dem ud igen.
Det samme er det med porteføljen, når vi taler om et forsikringsselskab, som jeg ser det.
Men der er jo også det, at hr. Frode Sørensen og Socialdemokratiet i dette land, hvor vi jo altså har muligheden for at drive erhverv, som vi har lyst til, jo kan starte deres eget forsikringsselskab op, hvor man har mulighed for at opsige sin forsikring med 1 times varsel, hvis det er det, man ønsker.
Så kan man se, hvilken pris man kan lave det til.
Nogle vil nok sige, at det er noget pjat at stå og sige, for vi har jo forsikringsselskaber nok, og hvordan skulle man også kunne starte sådan noget op.
Jo, men det er ikke mange år siden, at der var tre politifolk nede på Fyn, der blev enige om at lave deres eget forsikringsselskab.
Det startede med, at de sagde: Vi vil ikke være med i nogen andre forsikringsselskaber, vi starter simpelt hen vores eget, hvor vi dækker hinanden ind, hvis der f.eks. sker nogle skader med vores bil.
Det forsikringsselskab har så udviklet sig siden hen, for der var mange, der kunne se, at det var smart.
Det var i øvrigt meget billigt, og i dag hedder det så Popermo og er et stort og flot forsikringsselskab, som virker her i landet.
Så man kan altså, hvis man er utilfreds med de eksisterende forsikringsselskaber, gå sammen nogle stykker og sige, at så laver man bare sit eget, hvis nu jeg skal være meget liberal.
Samlet set er det sådan, at vi har den opfattelse fra konservativ side, at ministeren har fat i denne her sag.
Det kan godt være, de er lidt langsomme til det, men vi har den opfattelse, at de er villige til at lytte, og jeg er sikker på, at debatten her i dag vil skubbe på i den rigtige retning, også i den retning, som hr. Frode Sørensen ønsker.